Весна Мундишевска-Велјановска

**Весна Мундишевска-Велјановска** е родена на 13 ноември 1973 год. во Битола. Таа е македонски поет, поет за деца и есеистучар.

## Биографија

Дипломирала на Техничкиот факултет во Битола, на отсекот графичко инженерство. Работи како наставник по графички стручни предмети во СОУ „Таки Даскало“ – Битола.

Член е на Друштвото на писателите на Македонија од 2011 година. Член е и на Македонското научно друштво – Битола (одделение за лингвистика и литература) и на Друштвото на писатели „Битолски книжевен круг“.

Автор е на 12 книги поезија, 2 книги со критичко-есеистички текстови и соавтор на книга со песни за деца, а автор и соавтор е и на 6 стручни книги. Нејзината поезија е преведена на повеќе странски јазици. Застапувана е во антологии.

Добитник е на повеќе награди меѓу кои: наградата „Караманов“ за необјавена книга поезија (Радовиш, 2007 година) за книгата „Вибрации на духот“, наградата на Друштвото на писателите на Македонија за најдобра песна на манифестацијата „Празник на липите“ (Скопје, 2016 година), прва награда и јубилејна грамота на меѓународниот славјански конкурс за преводи (Русија, 2017), наградата на Македонското научно друштво – Битола за научно-образовен придонес (Битола, 2018), наградата „Бранувања“ за најдобра песна на меѓународната поетска манифестација „Струшки книжевни средби“ (Струга, 2019), наградата „Книжевен круг за книжевна критика“ (Битола, 2020) и др.

Уредник е на списанието за култура – книжевност, драмска уметност, филм и издаваштво – „Современи дијалози“ чиј издавач е МНД, а била уредник на списанието за книжевност, уметност и култура „Раст“, главен и одговорен уредник на списанието „Современи дијалози“, уредник и главен уредник на книжевните билтени „Плима“ и „Изрек“, уредник на списанието за современо воспитание, образование и наука „Воспитни крстопати“, како и уредник и главен уредник на поетски книги и зборници, но и на училишни списанија и стручни билтени за наставници.
Била претседател на Друштвото за литература и култура „Развиток“ – Битола и на Книжевна младина на Македонија – ОК Битола, како и секретар на Друштвото на писатели „Битолски книжевен круг“ и член на Уредувачкиот совет на МНД. Настапувала на бројни книжевни манифестации, а ја уредувала и водела радио емисијата „Поетска квечерина“ на Радио Битола. Амбасадор на мирот е во Cercle Universel Des Ambassadeurs De La Paix – Suisse/ France од 2016 г.

## Дела

*	„Во сонот сон“ (1994), поезија
*	„Неспокојно сонце“ (1997), поезија
*	„Ден-денување“ (1999), поезија
*	„Птицоврик“ (2000), поезија
*	„Вонземски сводови“ (2001), поезија
*	„Вибрации на духот“ (2007), поезија
*	„Поетски дијалог“ (2010), поезија, соавтор: Милица Димитријовска-Радевска  
*	„ДвОглед“ (2015), поезија
*	„Вибрации на духот“ (2015), второ издание
*	„Срцевина/ Njedz di inimā“ (2016), избор од поезијата на македонски и влашки јазик
*	„Калеидоскоп“ (2017), критички осврти и видувања
*	„ДвОглед/ DaOvider“ (2017), издание на македонски и влашки јазик
*	„У чаури века“ (2019), избор од поезијата на српски јазик
*	„Сообраќајна песнарка“ (2019), поезија за деца и млади, соавтор: Даниела Андоновска-Трајковска
*	„КонтинуУМ“ (2020), поезија
*	„Профили“ (2020), критички осврти и видувања

## Наводи

Категорија:Македонски писатели
Категорија:Членови на ДПМ